Cea de-a 93-a aniversare a Unirii Bucovinei cu România 


Luni 28.11.2011 am participat ca invitat împreună cu dl. Clenciu 
Marian la conferința despre cea de-a 93-a aniversare a Unirii Bucovinei cu 
Patria-Mamă, care s-a desfăşurat la sediul AGIR din P-ţa Romană, 
Bucureşti. 

Conferinţa a fost organizată de preşedintele Asociației Culturale 
"Bucovina" dl. Col (r) GALAN. 

S-a cântat Imnul Naţional. 

DI. Preşedinte Galan a prezentat sintetic contextul internațional al 
anului 1918 în care România s-a reîntregit în fruntariile ei naturale. 

S-au prezentat succint şi etapele reunificării cu Basarabia la 
27.03.1918. 

În continuare a vorbit dl. Profesor universitar Pavel Țugui. A 
enumerat personalitățile bucovinene care au adus o contribuţie importantă la 
actul Unirii: lon Nistor, lancu Cavaler de Flondor, baronul Eudoxiu 
Hurmuzachi, profesor universitar dr. Honoris Causa lon Sbierea sau 
ardeleanul Sextil Puşcariu care era decan al Universităţii Cernăuţi şi director 
la "Glasul Bucovinei" etc. 

Un alt membru al asociației "Bucovina" dl. Hostiuc Ştefan, din 
Cernăuţi a prezentat viaţa celulalt mare militant unionist lancu Cavaler de 
Flondor şi genealogia sa pâna la Alexandru Lăpuşneanu. Este prezentată cu 
umor diversiunea prin care lancu Cavaler de Flondor reuşeşte să pună 
Legiunea înarmată Ucraineană ce ocupase în noiembrie 1918 principalele 
instituții din Cernăuţi: le spune că ştie sigur că vine Armata Română. 
Evenimentul s-a întâmplat abia în ianuarie 1919 după ce Regele Ferdinand a 
semnat actul Unirii cu Bucovina la 31.12.1918. 

Vorbeşte şi deputatul Irimescu din Bucovina românească. Reface 
tabloul evenimentelor şi punctează faptul că "Astăzi ştim sigur despre 
fruntaşul unionist lancu Cavaler de Flondor că era agent al serviciilor de 
informații militare româneşti!" 

Sala aplaudă cu vădită emoție şi entuziasm. 

La final actrița Ghiţescu recită o poezie vibrantă despre " Unire”. 
Urmează un program muzical în care o soprană ne încântă şi este 
acompaniată de un pian şi o vioară. 

Conferinţa se termină cum a început cu intonarea Imnului Naţional. 
Nu ne vine să plecăm şi mai rămânem puţin să socializăm. Facem cunoştinţă 
cu avocatul Pătraş şi cu soţia sa. Acesta este un bucovinen mândru şi sobru 
din Hrinceşti — o comună de lângă Galiţia, fosta frontieră de stat dintre 
Romînia şi Polonia. 


În 1999 a avut "nesăbuința" să-l ducă în comuna sa natală, azi în 
componenţa Ucrainei pe ... Regele Mihai! 

Drept urmare SBU-securitatea Ucraineană 1-a făcut mandat de arestare 
şi abia a scăpat cu fuga el şi soţia sa doar cu hainele de pe ei! De atunci nu a 
mai călcat prin locurile de baştină. 

Aruncându-ne privirea prin sală, fără să vrem am descoperit şi 
"fantomele trecutului”, bătrâni trecuţi de 80 de ani, cunoscuţi ca foşti agenți 
KGB-işti, majoritatea cu rădăcini ruseşti sau ucrainene. 

Fosta coloană a S-a sovietică! Sincer despre unii credeam că au murit 
demult. Dar iată că nu au murit şi o "mână nevăzută " îi scoate din casele lor 
şi îi mai aduce încă la tot felul de acțiuni culturale ce se referă la Basarabia 
şi Bucovina. 

Să vadă şi să audă, ce spun românii şi ce vor românii... 

A fost singurul moment de " eclipsă" al frumoasei sărbători. 

Plec împreună cu Marian Clenciu. Acesta îmi povesteşte pe drum că 
pe 26.11.2011 a fost la filiala lor de la Oneşti la o acţiune asemănătoare. 
Acolo în faţa întregii filiale au fost prezentaţi trei veterani ai Frontului de Est 
de 94, 95 şi 96 de ani. Ultimii doi reprezentau "primul tanchist român intrat 
în Cernăuţi în iunie 1941 iar celălalt era ultimul tanchist român care a părăsit 
Cernăuţiul în iunie 1944 în fața tăvălugului sovietic”. Dacă-mi ajută 
Dumnezeu voi face un interviu cu cei trei eroi! 

Dar de fapt am scris acest material de supărare că nu am văzut niciun 
articol în presa română care să marcheze în vreun fel cei 93 de ani de la 
Unirea Bucovinei cu România! 


Un articol de Dacian Dumitrescu 


